| **בנק ישראל**  דוברות והסברה כלכלית | K:\Dover\תפעול לשכת הדובר\כלים\לוגו\boi_logo.jpg | ‏ירושלים, ד' בכסלו, תשע"ח  ‏‏22 בנובמבר 2017 |
| --- | --- | --- |

הודעה לעיתונות:

**דברי הנגידה באירוע חשיפת השטרות בעריך 20 ש"ח ובעריך 100 ₪ בבית הספר לאמנויות ע"ש לאה גולדברג ביבנה**

ראש העיר, מר צבי גוב, מנהלת בית הספר, גב' רונית הראל - תלמידים יקרים. מחר ישלים בנק ישראל את הנפקת סדרת השטרות החדשה, סדרת המשוררים, ולא יכולנו לחשוב על מקום יותר מתאים מבית הספר לאמנויות על שם לאה גולדברג, כדי להודיע בו על השלמת המהלך. תודה על האירוח החם בבית הספר המקסים שלכם, ועל ההזדמנות להודיע מכאן -

שמחר, יום חמישי, ה- 23.11.17, ייכנסו למחזור שני השטרות החדשים: שטר בעריך של 20 שקלים חדשים, הנושא את דיוקנה של המשוררת רחל, ושטר בעריך של 100 שקלים חדשים, עם דיוקנה של המשוררת לאה גולדברג, שעל שמה קרוי בית הספר שלכם. ביחד עם שני השטרות שכבר הושקו, 50 שקלים חדשים עם דיוקנו של שאול טשרניחובסקי, ו- 200 שקלים חדשים עם דיוקנו של נתן אלתרמן, יהיה לנו לראשונה ייצוג שווה של גברים ונשים על שטרות הכסף של ישראל. אין עוד הרבה מדינות שיש בהן איזון כזה, ואני מאוד גאה בכך.

עשינו מאמצים ניכרים כדי שהשטרות והמעות בישראל יותאמו לשימושם של כלל האזרחים, לרבות ציבור העיוורים ובעלי לקויות ראייה. השטרות החדשים של ישראל נגישים יותר, הם נבדלים זה מזה באורכם, צבעם בולט, ומשולבים בהם סימנים יעודיים אשר מקלים על ההבחנה ביניהם.

למה בעצם חשוב היה להנפיק סדרת שטרות חדשה? ההתפתחות הטכנולוגית מביאה עמה אמצעי תשלום מתקדמים, נוחים, ויעילים כמו כרטיסי אשראי, תשלומים באמצעות הטלפון הסלולרי, ועוד. אנחנו בבנק ישראל מעודדים ומקדמים את התפתחותם של אמצעי תשלום מתקדמים, אולם אין בכך כדי לגרוע מחשיבות השטרות והמטבעות המשמשים כאחד מאמצעי התשלום המרכזיים שבידי הציבור.

מדינות רבות בעולם, בדומה לישראל, הנפיקו בשנים האחרונות סדרות כסף חדשות ומתקדמות, במטרה להתמודד עם התיישנותם של סימני הביטחון בשטרות, ולהקשות על זיופי מטבע. עלינו בבנק ישראל מוטלת האחריות להבטיח כי השטרות המונפקים על ידנו יישארו מתקדמים, עמידים ובטוחים לשימוש בהווה ובעתיד. בשבועות האחרונים ביקרו בבית הספר נציגי מחלקת המטבע של בנק ישראל, שאחראית על המשימה החשובה של הנפקת השטרות, ולימדו אתכם, תלמידי בית הספר, כיצד לזהות את סימני הביטחון ולהבחין בין שטר אמין לנסיון זיוף. סימני הביטחון הם מצד אחד מאוד קשים לזיוף ומצד שני מאוד קל להבחין בהם. בנק ישראל מפרסם חומרי הסברה וסרטונים שבאמצעותם ניתן להכיר את סימני הביטחון, ובהזדמנות זו אני קוראת לכלל הציבור לעשות זאת – כי "פשוט לבדוק שזה בטוח".

הגיע הזמן, אם כן, להראות לכם את השטרות החדשים!